\*\*\*\*

|  |  |  |
| --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΚΛΙΜΑΤΙΚΗΣ ΚΡΙΣΗΣ**  **ΚΑΙ ΠΟΛΙΤΙΚΗΣ ΠΡΟΣΤΑΣΙΑΣ**  **ΓΕΝΙΚΗ ΓΡΑΜΜΑΤΕΙΑ ΑΠΟΚΑΤΑΣΤΑΣΗΣ**  **ΦΥΣΙΚΩΝ ΚΑΤΑΣΤΡΟΦΩΝ ΚΑΙ ΚΡΑΤΙΚΗΣ ΑΡΩΓΗΣ** |  |  |
|  |  |

**Ενημερωτικό σημείωμα**

**Πλημμύρες Σεπτεμβρίου 2023 Daniel**

Αναφορικά με τις πλημμύρες Σεπτεμβρίου 2023 «**Daniel**»που έπληξαν τη Θεσσαλία και λοιπές περιοχές της χώρας, σας ενημερώνουμε ότι υλοποιούνται τα παρακάτω μέτρα κρατικής αρωγής:

1. **Ενίσχυση για πρώτες ανάγκες, ζημιές σε οικοσκευή και απλές επισκευαστικές εργασίες (μέσω πλατφόρμας arogi.gov.gr)**

Οι ενισχύσεις αθροιστικά ανέρχονται μέχρι του ποσού των **6.600 ευρώ για κύρια κατοικία**, ανάλογα με την καταγραφή της σοβαρότητας των ζημιών και περιορίζονταν στο 50% του ποσού στην περίπτωση δευτερεύουσας κατοικίας, μετά από διασταυρώσεις. Για συγκεκριμένες περιοχές που επλήγησαν καθολικά, όπως αυτές προσδιορίστηκαν από το Πυροσβεστικό Σώμα, διενεργήθηκαν αυτοματοποιημένες καταβολές.

**Συνολικά, έχουν πιστωθεί 87,138 εκατ. ευρώ σε 19.420 δικαιούχους, εκ των οποίων 85,447 εκατ. ευρώ σε 18.976 δικαιούχους στην Περιφέρεια Θεσσαλίας και 1,4 εκατ. ευρώ σε 357 δικαιούχους στην Περιφέρεια Στερεάς Ελλάδας.**

1. **Ενίσχυση για πρώτες ανάγκες, ζημιές σε οικοσκευή και απλές επισκευαστικές εργασίες (μέσω Δήμων)**

Επιπλέον, προβλέφθηκε η καταβολή από τους Δήμους προσαύξησης του επιδόματος πρώτων βιοτικών αναγκών για πολύτεκνες οικογένειες και άτομα με αναπηρία στις περιπτώσεις που επλήγη η κύρια κατοικία, καθώς και οικονομική ενίσχυση σε άτομα που υπέστησαν αναπηρία (67%) στη φυσική καταστροφή.

Πλέον, υλοποιείται η **τελική φάση** της χορήγησης της ενίσχυσης σε συνεργασία με τους Δήμους. Οι ενδιαφερόμενοι που ενδεχομένως δεν είχαν λάβει ενίσχυση για οικοσκευή, μπορούσαν να υποβάλουν αίτηση μέχρι τις 31.12.2024 στους Δήμους, ώστε μετά διασταυρώσεις να καταβληθούν οι ενισχύσεις.

**Το ποσό που έχει επιπλέον καταβληθεί για οικοσκευή και το επίδομα πρώτων βιοτικών αναγκών, μέσω των Δήμων ανέρχεται σε 2,015 εκατ. ευρώ.**

1. **Πρώτη αρωγή έναντι στεγαστικής συνδρομής (μέσω πλατφόρμας arogi.gov.gr)**

Η ενίσχυση χορηγούταν μετά από διασταυρώσεις, σε **ιδιοκτήτες** **κτιρίων**, κατά πλήρη ή ψιλή κυριότητα, που υπέστησαν βλάβες από τις πλημύρες και έχουν χαρακτηριστεί ως επικίνδυνα για χρήση («κόκκινα») ή ως προσωρινά ακατάλληλα για χρήση («κίτρινα»), με το ποσό της ενίσχυσης να ανέρχεται σε 10.000 ευρώ ή σε 5.000 ευρώ αντίστοιχα. Η πρώτη αρωγή συμψηφίζεται με τη στεγαστική συνδρομή.

**Συνολικά, έχουν πιστωθεί 16,908 εκατ. ευρώ σε 3.001 δικαιούχους, εκ των οποίων 16,84 εκατ. ευρώ σε 2.984 δικαιούχους στην Περιφέρεια Θεσσαλίας και 56.126 ευρώ σε 14 δικαιούχους στην Περιφέρεια Στερεάς Ελλάδας.**

1. **Πρώτη αρωγή έναντι επιχορήγησης (μέσω πλατφόρμας arogi.gov.gr)**

Η ενίσχυση χορηγήθηκε έναντι της τελικής επιχορήγησης για την αντιμετώπιση ζημιών προς επιχειρήσεις, μη κερδοσκοπικού χαρακτήρα φορείς και αγροτο-κτηνοτροφικές εκμεταλλεύσεις, ανάλογα με τη σοβαρότητα της ζημιάς, κατόπιν διασταύρωσης με τα στοιχεία του ΕΛΓΑ ή της Περιφέρειας και συμψηφίζεται με την προκαταβολή έναντι επιχορήγησης και την τελική επιχορήγηση.

Τα ποσά για τις αγροτικές εκμεταλλεύσεις ανέρχονταν σε 2.000, 7.000 και 12.000 ευρώ για μεσαίες, σοβαρές και πολύ σοβαρές ζημιές αντίστοιχα και για τις επιχειρήσεις και τις κτηνοτροφικές μονάδες σε 2.000, 4.000 και 14.000 ευρώ για μεσαίες, σοβαρές και πολύ σοβαρές ζημιές αντίστοιχα.

**Συνολικά, έχουν πιστωθεί 80,113 εκατ. ευρώ σε 28.517 δικαιούχους (επιχειρήσεις, κτηνοτροφικές μονάδες και αγροτικές εκμεταλλεύσεις – μη μοναδικοί ΑΦΜ), εκ των οποίων 66,027 εκατ. ευρώ σε 24.156 αγρότες και κτηνοτρόφους.** Από τα ανωτέρω ποσά έχουν χορηγηθεί

1. **Κρατική αρωγή προς πληγείσες επιχειρήσεις, πληγέντες φορείς και αγροτικές εκμεταλλεύσεις**

Για τις επιχειρήσεις, συμπεριλαμβανομένων των αγροτικών εκμεταλλεύσεων, προβλέπεται **επιχορήγηση**, καθώς και **προκαταβολή** έναντι της επιχορήγησης, συμψηφιζόμενου τυχόν ποσού πρώτης αρωγής που έχει καταβληθεί, σε ένα πλαίσιο στενής συνεργασίας με την Περιφέρεια (αρμόδια για τη σύσταση των επιτροπών κρατικής αρωγής για την καταγραφή και εκτίμηση ζημιών), καθώς και τον ΕΛΓΑ.

Η **προκαταβολή,** μετά την ενεργοποίηση της αυξημένης προκαταβολής για την αμεσότερη στήριξη των πληγέντων, **ανέρχεται στο 60%** της εκτιμώμενης ζημιάς, ήτοι στο **86% της κρατικής αρωγής**.

Η **επιχορήγηση καλύπτει το 70%** της εκτιμηθείσας ζημιάς, όπως αυτή προκύπτει από το έργο των επιτροπών κρατικής αρωγής, σε στοιχεία ενεργητικού της επιχείρησης (μηχανολογικό εξοπλισμό, πρώτες ύλες, εμπορεύματα και κατεστραμμένα οχήματα). Στην περίπτωση των αγροτικών εκμεταλλεύσεων, η επιχορήγηση αφορά τη ζημιά σε έγγειο κεφάλαιο, καθώς και τις ζημιές που θα καλύπτονταν από τον Κανονισμό Κρατικών Οικονομικών Ενισχύσεων (ΚΟΕ).

Ειδικά για τους **μη κατά κύριο επάγγελμα αγρότες**, η επιχορήγηση και η προκαταβολή ανέρχεται στο 50% του ποσοστού που καθορίζεται για τους κατ’ επάγγελμα αγρότες, συνεπώς η επιχορήγηση ανέρχεται στο **35%** της εκτιμηθείσας ζημιάς και η προκαταβολή στο **30%**, ήτοι στο 86% της κρατικής αρωγής.

**Μέχρι τις 24 Ιουλίου 2025 χορηγήθηκε αυξημένη προκαταβολή συνολικά 222,05 εκατ. ευρώ σε 21.929 δικαιούχους, εκ των οποίων 104,74 εκατ. ευρώ σε 16.703 αγρότες και κτηνοτρόφους.**

Όσον αφορά την **τελική επιχορήγηση,** εκδόθηκε η **ΚΥΑ 11476/26.02.2025** (Β΄908) με την οποία θεσπίζεται **γενικό καθεστώς ενίσχυσης** για την Περιφέρεια Θεσσαλίας και την Περιφέρεια Στερεάς Ελλάδας και καθορίζονται οι όροι και οι προϋποθέσεις ενίσχυσης, συνολικού προϋπολογισμού για τα έτη 2025 ως και 2027 ανώτατου ορίου 160 εκατ. ευρώ. Στο ως άνω πλαίσιο θα εντάσσονται σταδιακά επιμέρους αποφάσεις δικαιούχων όπως αυτές θα εκδίδονται με τα στοιχεία που θα υποβάλλονται από τις Περιφερειακές Ενότητες (ΠΕ), με τις οποίες και έχει ήδη ξεκινήσει η συνεργασία για την έναρξη της διαδικασίας. Ήδη έχουν εκδοθεί τέσσερεις (4) αποφάσεις ένταξης στο καθεστώς (μία για κάθε ΠΕ της Περιφέρειας Θεσσαλίας) για 779 δικαιούχους (επιχειρήσεις) συνολικού προϋπολογισμού 3,99 εκατ. ευρώ, ενώ βρίσκονται υπό επεξεργασία με την Περιφέρεια Θεσσαλίας **πάνω από 17.000 δικαιούχοι** (επιχειρήσεις και αγρότες - κτηνοτρόφοι) για την έκδοση σχετικών αποφάσεων ένταξης.

Μετά την έκδοση των αποφάσεων οι ΠΕ θα συγκεντρώσουν τα δικαιολογητικά κάθε δικαιούχου ώστε στην πορεία να εξεταστούν και να αποσταλούν για εκκαθάριση, έλεγχο και πληρωμή.

Αναμένεται η σταδιακή έκδοση νέων αποφάσεων εντός Σεπτεμβρίου, υπό την προϋπόθεση ότι θα ανταποκριθούν άμεσα οι ΠΕ για την υπογραφή των συγκεντρωτικών καταστάσεων δικαιούχων και ζημιών.

1. **Ειδικό σχήμα ενίσχυσης επιχειρήσεων (μέσω πλατφόρμας myBusinessSupport)**

Σε συνέχεια σχετικής εισήγησης από την Κυβερνητική Επιτροπή Κρατικής Αρωγής, υλοποιήθηκε ειδικό σχήμα για τη στήριξη των επιχειρήσεων της Θεσσαλίας που υπέστησαν απώλειες εξαιτίας των πλημμυρών του Σεπτεμβρίου 2023. Η υλοποίηση του εν λόγω σχήματος χωρίστηκε σε δύο φάσεις. Στην α φάση οι ενδιαφερόμενοι υπέβαλαν εκδήλωση ενδιαφέροντος. Στην β φάση καθορίστηκαν η διαδικασία και οι προϋποθέσεις επιχορήγησης. Το σχήμα χωρίστηκε σε πέντε επιμέρους **υπο-σχήματα** ως εξής:

* Επιχειρήσεις –πλην αγροτικών εκμεταλλεύσεων– με έδρα ή υποκατάστημα στον **Δήμο Παλαμά** και στον **Δήμο Φαρκαδόνας**.
* Επιχειρήσεις που δραστηριοποιούνται στον **τουριστικό τομέα** σε περιοχές που επλήγησαν λόγω της μη ασφαλούς πρόσβασης και της ακαταλληλότητας των υδάτων.
* Επιχειρήσεις που δραστηριοποιούνται στον **τομέα της** **μεταφοράς επιβατών** σε περιοχές που επλήγησαν λόγω της μη ασφαλούς πρόσβασης και της ακαταλληλότητας των υδάτων.
* Επιχειρήσεις που δραστηριοποιούνται στον τομέα των **καταλυμάτων** σε περιοχές που επλήγησαν λόγω της ακαταλληλότητας των υδάτων.
* Επιχειρήσεις που δραστηριοποιούνται στους τομείς της **αλιείας** και της **εμπορίας αλιευμάτων** σε περιοχές που επλήγησαν λόγω των επιπτώσεων στο παραλιακό μέτωπο της Θεσσαλίας.

Η πρώτη πληρωμή δικαιούχων πραγματοποιήθηκε στις 19 Σεπτεμβρίου 2024 – ενώ η πλατφόρμα «myBusinessSupport» παρέμενε ακόμα ανοικτή – και η διαδικασία ολοκληρώθηκε την 1η Οκτωβρίου 2024, με την εκτέλεση δεύτερης πληρωμής.

**Συνολικά έχουν διατεθεί 12,8 εκατ. ευρώ σε 1.297 επιχειρήσεις.**

1. **Επιδότηση προσωρινής στέγασης με τη μορφή επιδότησης ενοικίου ή συγκατοίκησης**

Η επιδότηση προσωρινής στέγασης χορηγείται για την προσωρινή κάλυψη των στεγαστικών αναγκών των πληγέντων και χορηγείται σε τρίμηνα, μετά από αίτηση των πληγέντων, με τα απαραίτητα δικαιολογητικά, για κάθε τρίμηνο.

Το σχήμα της επιδότησης του ενοικίου ή της συγκατοίκησης, έχει ως εξής:

(α) την προσωρινή στέγαση έως δύο (2) έτη για ιδιοκτήτες ή χρήστες κατά δωρεάν παραχώρησης κατοικιών σε περιπτώσεις κατοικιών ακατάλληλων προς χρήση («κίτρινα» και «κόκκινα») με τη δυνατότητα καταβολής τεσσάρων (4) τριμήνων με τη διαδικασία της εμπροσθοβαρούς επιδότησης για όσους έχουν κριθεί δικαιούχοι για το 1ο τρίμηνο [συνολικά των πέντε (5) πρώτων τριμήνων], και

(β) την προσωρινή στέγαση για δώδεκα (12) μήνες για ιδιοκτήτες ή χρήστες κατά δωρεάν παραχώρησης κατοικιών (εκδόθηκε απόφαση με την οποία παρατείνεται η χορήγηση επιδότησης προσωρινής στέγασης από 6 σε 12 μήνες) σε περιπτώσεις αδυναμίας χρήσης των κατοικιών λόγω του πρωτοφανούς πλημμυρικού φαινομένου, για τους πληγέντες που τα κτήριά τους εντάχθηκαν στην κατηγορία Γ, και με τη δυνατότητα καταβολής και των τριών (3) υπολοιπόμενων τριμήνων με τη διαδικασία της εμπροσθοβαρούς επιδότησης για όσους έχουν κριθεί δικαιούχοι για το 1ο τρίμηνο [συνολικά και των τεσσάρων (4) τριμήνων].

**Συνολικά, το ποσό που έχει καταβληθεί για την επιδότηση ενοικίου / συγκατοίκησης ανέρχεται σε 5,56 εκατ. Ευρώ.**

1. **Στεγαστική συνδρομή**

* **Επισκευή**

Για την επισκευή των κτιρίων που επλήγησαν από τις πλημμύρες αξιοποιήθηκε η δυνατότητα καταβολής αποζημίωσης με την έκδοση άδειας «με εφάπαξ τιμή / τ.μ.». Το τιμολόγιο που χρησιμοποιήθηκε για κατοικίες και βοηθητικούς χώρους κατοικίας είναι το ακόλουθο:

* 60 € ανά τ.μ. για ύψος στάθμης νερού έως και 40 εκ. (όπως έχει καταγραφεί από αυτοψίες της Γ.Δ.Α.Ε.Φ.Κ.),
* 100 € ανά τ.μ. για ύψος στάθμης νερού από 41 εκ. έως και 99 εκ. (όπως έχει καταγραφεί από αυτοψίες της Γ.Δ.Α.Ε.Φ.Κ.),
* 125 € ανά τ.μ. για ύψος στάθμης νερού από 1μ έως και 1,99 εκ (όπως έχει καταγραφεί από αυτοψίες της Γ.Δ.Α.Ε.Φ.Κ.),
* 150 € ανά τ.μ. για ύψος στάθμης νερού από 2μ έως και πάνω (όπως έχει καταγραφεί από αυτοψίες της Γ.Δ.Α.Ε.Φ.Κ.),
* 150 € ανά τ.μ., για όσες έχουν χαρακτηριστεί από μηχανικούς της Γ.Δ.Α.Ε.Φ.Κ. ως προσωρινά ακατάλληλες για χρήση «ΚΙΤΡΙΝΟ» σύμφωνα με το δελτίο επανελέγχου, λόγω των εκτεταμένων βλαβών σε μη φέροντα στοιχεία από την πλημμύρα (ολική καταστροφή κουφωμάτων, Η/Μ κ.λπ.), με την προϋπόθεση υποβολής από τον ιδιοκτήτη βεβαίωσης μηχανικού περί μη διαπίστωσης βλαβών στον φέροντα οργανισμό του κτηρίου.

**Έως σήμερα έχουν κατατεθεί 11.605 αιτήσεις για επισκευή και έχουν εκδοθεί 2.805 άδειες επισκευής, με συνολικό ποσό Δωρεάν Κρατικής Αρωγής 20 εκ. €. Οι άδειες αυτές αντιστοιχούν σε 5.715 αιτήσεις. Οι υπόλοιπες 5.890 αιτήσεις έχουν εξεταστεί στο σύνολό τους και έχουν αποσταλεί στους αιτούντες δελτία ελλείψεων για προσκόμιση συμπληρωματικών στοιχείων.**

* **Ανακατασκευή - Αυτοστέγαση**

Έχουν κατατεθεί 713 αιτήσεις για ανακατασκευή και έχουν εκδοθεί 242 Βεβαιώσεις Καθορισμού Δικαιούχου, οι οποίες αντιστοιχούν σε 257 αιτήσεις. Οι 436 αιτήσεις παραμένουν σε εκκρεμότητα, αφού έχει ζητηθεί η προσκόμιση των απαιτούμενων δικαιολογητικών. Οκτώ (8) αιτήσεις έχουν ακυρωθεί με αίτηση των ενδιαφερομένων. Στο στάδιο αυτό δεν χορηγείται κάποιο ποσό, ενώ ακολουθεί η έκδοση άδειας από τον ενδιαφερόμενο και η κατάθεσή της στη ΓΔΑΕΦΚ, προκειμένου να εκταμιευθεί το 50% του δικαιούμενου ποσού.

**Συνολικό ποσό (Βεβαιωμένης) Στεγαστικής Συνδρομής για Ανακατασκευή-Αυτοστέγαση (**θα καταβληθεί σε 3 δόσεις, έπειτα από την έκδοση των απαιτούμενων αδειών ανακατασκευής**) : 21,4 εκατ. ευρώ.**

1. **Παραχώρηση Οικίσκων**

**Για την προσωρινή στέγαση πληγέντων έχουν επίσης έως τώρα παραχωρηθεί στους αιτούντες Δήμους της Περιφέρειας Θεσσαλίας 131 οικίσκοι. Το συνολικό κόστος των οικίσκων αντιστοιχεί σε1,67 εκατ. Ευρώ.**

|  |  |  |
| --- | --- | --- |
| **Είδος ενίσχυσης Daniel** | **Ποσό** | **Δικαιούχοι** |
| **Πρώτη Αρωγή** | **184.159.923,84 €** | **50.938** |
| Οικοσκευή | 87.138.468,49 € | 19.420 |
| Πρώτη αρωγή έναντι στεγαστικής συνδρομής | 16.908.455,35 € | 3.001 |
| Πρώτη αρωγή έναντι επιχορήγησης | 80.113.000,00 € | 28.517 |
| **Προκαταβολή** | **222.052.778,89 €** | **21.929** |
| **Ειδικό σχήμα** | **12.835.679,26 €** | **1.297** |
| **Στεγαστική συνδρομή** | **27.103.774,93 €** |  |
| Επιδότηση ενοικίου / συγκατοίκησης | 5.559.178,47 € | 2.227 |
| Άδειες επισκευής | 19.874.596,46 € | 2.805 κτίρια |
| Παραχώρηση οικίσκων | 1.670.000,00 € | 131 οικίσκοι |
| **Οικοσκευή (μέσω Δήμων)** | **2.015.399,14 €** |  |
| **Σύνολο καταβολών Daniel** | **448.167.556,06 €** |  |

1. **Ενίσχυση Δήμων και Περιφέρειας μέσω της Κυβερνητικής Επιτροπής Κρατικής Αρωγής**

Στο πλαίσιο της ενίσχυσης των Δήμων και της Περιφέρειας μέσω της Κυβερνητικής Επιτροπής Κρατικής Αρωγής (ΚΕΚΑ), με την αξιοποίηση του Ειδικού Προγράμματος Φυσικών Καταστροφών, η ΚΕΚΑ έχει εγκρίνει τα παρακάτω ποσά, από τον Σεπτέμβριο 2023 έως και σήμερα.

|  |  |
| --- | --- |
| Δήμοι Περιφέρειας Θεσσαλίας | 202.280.000 € |
| Περιφέρεια Θεσσαλίας | 124.320.956 € |
| **Σύνολο Εγκρίσεων** | **326.600.956 €** |

**Daniel ΥΠΟΥΡΓΕΙΟ ΜΕΤΑΦΟΡΩΝ ΚΑΙ ΥΠΟΔΟΜΩΝ**

Η κακοκαιρία Daniel είχε ως επίπτωση να προκληθούν πρωτοφανούς έκτασης ζημιές στο οδικό και σιδηροδρομικό δίκτυο πέντε περιφερειακών ενοτήτων στη Θεσσαλία και τη Στερεά Ελλάδα.

Δικαίως οι πολίτες ζητούν την αποκατάσταση των καταστροφών άμεσα και υπολογίζουν, εύλογα, τον χρόνο από την επόμενη ημέρα της καταστροφής.

Εκ των πραγμάτων, όμως, για να ξεκινήσουν τα έργα αποκατάστασης ήταν αναγκαίο να προηγηθούν συγκεκριμένα βήματα:

* Πρώτον, να απομακρυνθεί ένας τεράστιος όγκος φερτών υλικών από τις πλημμύρες. Υπενθυμίζεται ότι γι΄ αυτόν τον λόγο είχε διακοπεί για τρεις μήνες η σιδηροδρομική γραμμή και είχαν συσσωρευθεί τα εμπορεύματα στο λιμάνι του Πειραιά.
* Δεύτερον, να γίνει αποτίμηση της καταστροφής από τους μηχανικούς και να εκτιμηθεί το μέγεθος της ζημιάς, η οποία αφορά 1.007 σημεία στο οδικό δίκτυο και ξεπερνούσε – κατά πολύ - τα 100 χιλιόμετρα στο σιδηροδρομικό.
* Τρίτον, να εξασφαλισθούν οι απαραίτητοι πόροι ώστε να προχωρήσει η δημοπράτηση, ενιαία, τόσο για τα οδικά όσο και για τα σιδηροδρομικά έργα. Αναφερόμαστε σε ποσό 1,35 δισ. ευρώ, σχεδόν όσο το κόστος των μέτρων που ανακοινώθηκαν στη ΔΕΘ. Μάλιστα, υπήρξε πρωτοβουλία του Πρωθυπουργού στην ΕΕ και εξασφαλίσθηκαν 600 εκατ. ευρώ από το Ταμείο Ανάκαμψης και Ανθεκτικότητας, ενώ τα υπόλοιπα καλύπτονται από εθνικούς πόρους.
* Τέταρτον, έπρεπε να γίνουν οι σχετικοί διαγωνισμοί, με όρους διαφάνειας και με την ταχύτερη δυνατή διαδικασία, την οποία ακολούθησε η κυβέρνηση με έκτακτη νομοθετική ρύθμιση.

Οι σχετικές συμβάσεις υπεγράφησαν τον Απρίλιο, τα έργα εκτελούνται με στόχο να ολοκληρωθούν στο προβλεπόμενο χρονοδιάγραμμα και με όρους υψηλότερης ανθεκτικότητας.

Υπενθυμίζεται, δε, ότι δόθηκε άμεση προτεραιότητα στην επαναλειτουργία των 33 σχολικών μονάδων που επλήγησαν, οι οποίες αποκαταστάθηκαν με δωρεά της Ένωσης Ελλήνων Εφοπλιστών και είναι σήμερα σε καλύτερη κατάσταση σχέση με πριν από την κακοκαιρία.

Συνεπώς, με δεδομένη την έκταση της καταστροφής και το ύψος των πόρων που απαιτούνται για τα έργα, το ελληνικό δημόσιο κλήθηκε να αντιμετωπίσει μια πρωτόγνωρη κατάσταση και συνεχίζουμε αυτή την προσπάθεια, ώστε να αποκατασταθούν οι υποδομές που καταστράφηκαν.